ཡིན་ནའང་ང་ཚོས་འཐུས་ཤོར་ཕྱིན་པ་དེ།ང་ལ་མཚོན་ན་ཆོས་པ་ཟེར་དགོས་པ་རེད་དམ།ནང་ཆོས་དང་འབྲེལ་བ་ཡོད་པའི་ཆ་ནས་བསམ་བློ་བཏང་ཡོང་དུས་གལ་ཆེ་ས་ཞིག་ལ་བསམ་བློ་གཏོང་ཐུབ་ཀྱི་ཡོད་པ་མ་རེད་བསམ་གྱི་ཡོད།གང་རེད་ཟེར་ན།ཆོས་ཕྱོགས་ནས་འཁོར་བ་སྡུག་བསྔལ་གྱི་རྒྱ་མཚོ་ཟེར་གྱི་ཡོད་པ་རེད།ཡིན་ནའང་ང་ཚོ་འདོད་ཁམས་པ་ལ་ཟག་བཅས་ཀྱི་བདེ་བ་ཕྲན་བུ་ཞིག་ཡོད་པ་རེད།དེ་ལ་གཡེང་ནས་ང་ཚོས་མ་འོངས་པར་བསམ་བློ་གཏོང་ཐུབ་ཀྱི་ཡོད་པ་མ་རེད།ཀུན་ལ་ངེས་པ་འཆི་བ་སྟེ།།ཞེས་གསུངས་པ་བཞིན་འཆི་བ་མི་རྟག་པ་བསམ་དགོས་ཀྱི་ཡོད་པ་རེད།འཆི་བའི་སྡུག་བསྔལ་དེ་དགྲ་བཅོམ་པའི་གོ་འཕང་ལྟ་བུ་ཐོབ་ཡོད་ན་མ་གཏོགས།ཚང་མས་མྱངས་དགོས་པས།ལམ་གཅིག་མ་གཏོགས་གཉིས་ཡོད་པ་མ་རེད།དེའི་ཐོག་ལ་བསམ་བློ་གཏོང་ཐུབ་ཀྱི་ཡོད་པ་མ་རེད།མི་ཞིག་ཡིན་ཕྱིན་ཆད་སྐྱེས་ནས་འཆི་རྒྱུ་ཡིན་པ་དེ།ཆོས་ཤེས་རུང་མ་ཤེས་རུང༌།ཆོས་ཁས་བླངས་ཀྱང་མ་བླངས་ཀྱང་འཆི་རྒྱུ་ཡོད་པ་བརྒྱ་ཆ་བརྒྱ་ངེས་པ་རེད།དེ་དུས་འཆི་བའི་སྡུག་བསྔལ་དེ་རང་གིས་མྱོང་དགོས་པ་ལས་མྱོང་མཁན་གཞན་ཡོད་པ་མ་རེད།དེར་བསམ་བློ་གཏོང་དགོས་པ་དེ་ཞེ་དྲག་གལ་ཆེན་པོ་ཞིག་ཆགས་ཀྱི་ཡོད་པ་རེད།ཡང་བསྐྱར་སྐྱེ་བ་ལེན་པའི་སྐབས་སུ་ངན་སོང་གསུམ་དུ་སྐྱེ་བ་བླངས་ན་སྡུག་བསྔལ་ཚད་མེད་པ་ཞིག་ཡོད་བསྡད་པ་རེད།དེ་ཚོ་ལ་བསམ་བློ་བཏང་ནས་རབ་བྱུང་བ་ཡིན་ན།ཡང་བསྐྱར་འཁོར་བའི་སྡུག་བསྔལ་མྱོང་མི་དགོས་པ་ཞིག་དང༌།དེ་ལྟར་མ་བྱུང་ཡང་ངན་སོང་གསུམ་དུ་སྐྱེ་མི་དགོས་པ་ཞིག་བྱེད་དགོས་པ་དེ་ང་ཚོའི་ལས་འགན་ཆེ་ཤོས་དེ་རེད་བསམ་གྱི་འདུགདེ་གཅིག་རེད།དེའི་ཐོག་ལ་ག་རེ་བྱེད་དགོས་པ་རེད་ཅེ་ན།འཆི་ལ་ངེས་པའི་གང་ཟག་ཅིག་ལ་མཚོན་ན་ལག་ལེན་བསྟར་དགོས་པ་དེ་དགེ་བ་བཅུ་བསྒྲུབས།མི་དགེ་བཅུ་སྤོང་དགོས་པ་དེ་རེད།དེའི་ཐོག་ལས་དགེ་བ་བཅུ་ལ་བརྟེན་ནས་འབྲས་བུ་བདེ་བ་ཡོང་རྒྱུ་ཡིན་པ་དང༌།ལས་མི་དགེ་བ་ལ་བརྟེན་ནས་འབྲས་བུ་སྡུག་བསྔལ་མྱོང་དགོས་པ་དེ་ཤེས་པའི་ཐོག་ནས་མི་ཚེ་གཅིག་གི་མདུན་ལམ་དེ་འཚོལ་དགོས་པ་རེད་བསམ་གྱི་འདུག